আমাদের নির্বাচন কমিশনের আইনগতভাবে ব্যাপক স্বাধীনতা রয়েছে। তবে তার প্রকৃত প্রয়োগ হয় শুধু নিরপেক্ষ সরকার থাকলেই, দলীয় সরকারের সময়ে নয়। ২০১৪ সালের জানুয়ারিতে ১৫৩ জন প্রার্থী বিনা প্রতিদ্বন্দ্বিতায় নির্বাচিত হওয়ার রহস্যটি আজও তলিয়ে দেখা হয়নি। ২০১৪ সালের সে নির্বাচনটিতে একটি বড় দল প্রার্থী না দেওয়ায় সিংহভাগ ভোটার ভোটকেন্দ্রে যাবেন না, এটা অস্বাভাবিক নয়। যানওনি। তারপরও লাখো ভোটে বিজয় দেখানো হয় কীভাবে? আর সব জেনেশুনে নির্বাচনের পর তখনকার সিইসি জনগণকে অভিনন্দন জানিয়েছেন কোন মুখে। তেমন অভিনন্দন কিন্তু জানানো হয়েছিল ১৯৯৬ সালের ১৫ ফেব্রুয়ারি এবং ১৯৮৮ সালের এরশাদের ভোটারবিহীন নির্বাচনের পরেও। মানুষ অনেক কিছু ভুলে যায়। তবে সব নয়।